Universis presentes litteras inspecturis, frater Bertrandus, miseratione divina Clugniacensis minister humilis, salutem in Domino. Noveritis quod nos venerabili et karissimo fratri nostro Roberto, priori domus nostre de Vallibus, camerario nostro in Alemaignia et Lotharingia, recipiendi et acceptandi loco nostri et nomine nostro resignationem seu cessionem venerabilis et religiosi viri fratris Renaldi, abbatis nostri monasterii Balmensis, necnon relaxandi omnes sentencias excommunicationis, interdicti, tam per nos quam per judices delegatos seu alios quosque (sic) latas et promulgatas in predictum Renaldum abbatem et monachos dicti monasterii Balmensis et subditos membrorum ejusdem, necnon dispensandi cum eisdem monachis super irregularitatibus ex predictis sententiis subsecutis, ac etiam concedendi predictis monachis, cum dictum monasterium vacari pastore contigerit, licentiam eligendi et electo per eosdem in abbatem electioni de se facte consentiendi et examinandi predictum electum et electionem ejusdem, necnon dictam electionem approbandi et electum confirmandi et remissionem de dicto electo faciendi, prout melius et racionabilius hec omnia fieri poterunt et debebunt per patentes litteras potestatem concedimus et liberam facultatem, quantum ad omnia et singula predicta facienda, predicto priori committentes vices nostras plenarie et eosdem abbatem, monachos et subditos ab omni excommunicationis sentencia absolvendi et super omnibus irregularitatibus cum eisdem dispensandi. In cujus rei testimonium presentibus litteris sigillum nostrum duximus apponendum. Datum apud Montes in A[r]vernia, XVIº kalendas augusti, anno Domini millesimo trecentesimo.